Kubaanse hulp: 'SA moet eers sy eie dokters inspan' | Netwerk24
Deur Christiaan du Plessis 28 April 2020 13:16
Suid-Afrika moet eers al sy plaaslike dokters en mediese kundiges in die stryd teen Covid-19 inspan voordat hy hulp van die buiteland af inbring.
So sê die Suid-Afrikaanse Mediese Vereniging (SAMV) oor die aankoms van 217 Kubaanse gesondheidslui wat Maandag op versoek van pres. Cyril Ramaphosa in die land geland het.
Hoewel mediese kenners en politieke partye meen die Kubane sal 'n groot aanwins in die Covid-19-krisis wees, sê dr. Angelique Coetzee, voorsitter van die SAMV, die Kubane se hulp is te vroeg ingebring.
Pres. Cyril Ramaphosa het Maandag in 'n video wat aan die media uitgereik is, gesê Suid-Afrika het toerusting aan Kuba geskenk in ruil vir hulp van die groep gesondheidslui.
Hoewel die SAMV niks teen die vaardighede van die Kubane het nie, meen Coetzee die regering moet in beginsel eers al sy plaaslike dokters en kundigheid benut.
"Ons het baie afgetrede dokters met hope ervaring wat in gekontroleerde omstandighede pasiënte kan sien. Hulle kan ook raad gee aan jonger dokters en hulle mentor," sê Coetzee.
"Tot dusver het ons baie goed op ons eie reggekom om die pandemie in toom te hou, en ons is nog nie op die punt van 'n volskaalse uitbreking nie.
"Boonop verstaan die Kubaanse gesondheidslui nie Suid-Afrika se unieke gemeenskappe nie en het min ervaring om byvoorbeeld MIV- en TB-pasiënte te behandel," sê Coetzee.